ઇલા (નમþતા કૌર) પોતાની દીકરી યશ્વી અને પતિ રાજીવ (નકુલ વૈદ્ય) સાથે રહે છે. તેની મૅરિડ લાઇફ એકદમ નીરસ થઈ ગઈ છે, પણ તે પેલી ઉક્તિમાં દૃઢપણે માને છે કે પુરુષોનું દિલ જીતવાનો માર્ગ પેટ થકી આગળ વધે છે અને એટલે જ તે દરરોજ નવી-નવી રેસિપી બનાવીને રાજીવને મોકલે છે, પણ રાજીવને એની કોઈ અસર થતી નથી અને દર વખતે ઇલાનો પ્રયાસ નિષ્ફળ જાય છે. એવામાં એક દિવસ અચાનક જ ઇલાનું લંચબૉક્સ ભૂલથી ખોટી જગ્યાએ ડિલિવર થઈ જાય છે અને સાજન ફર્નાન્ડિસ (ઇરફાન ખાન)ની પાસે પહોંચી જાય છે. સાજન વિધુર છે, નોકરીને ૩૫ વર્ષ થઈ ગયાં છે અને નિવૃત્તિના આરે છે. તે ખરા અર્થમાં એકલવાયું જીવન જીવે છે તો સામા પક્ષે ઇલા બધાની હાજરી વચ્ચે પણ એકલી પડી ગઈ છે. સાજન ડબ્બો જમી લે છે અને ડબ્બાની સાથે તે એક ચિઠ્ઠી પણ મૂકે છે જેમાં તેણે ડબ્બો જમવાની ભૂલ કરી એ માટે માફી માગે છે. બસ, અહીંથી બન્ને વચ્ચે ચિઠ્ઠીઓની આપ-લે શરૂ થાય છે અને ચિઠ્ઠીઓ થકી જ વાત, સંબંધ અને પ્રેમની ઉષ્મા આગળ વધે છે. ફિલ્મ ‘ધ લંચબૉક્સ’માં ૮૦નો દાયકો પસંદ કરવામાં આવ્યો છે જે તબક્કામાં મોબાઇલ કે ઇન્ટરનેટ શોધાયા નહોતા. લોકો એકબીજાને લેટર લખતા અને પ્રેમીઓ પ્રેમપત્ર લખતા.